การค้ายุคโลกาภิวัตน์ กดเงินเฟ้อไทย-ทั่วโลกต่ำ
สถาบันป๋วยฯ ระบุโลกาภิวัตน์ทำเงินเฟ้อไทยต่ำ ท้าทายแบงก์ชาติทำนโยบายการเงิน
27 ส.ค. 2559

โพสต์ทูเดย์ - สถาบันป๋วยฯ ระบุโลกาภิวัตน์ทำเงินเฟ้อไทยต่ำ ท้าทายแบงก์ชาติทำนโยบายการเงิน
น.ส.พิม มโนพิโมกษ์ นักวิจัยอาวุโส สถาบันวิจัยเศรษฐกิจป๋วย อึ๊งภากรณ์ เปิดเผยว่า จากการศึกษาและวิจัยพบว่าหลังปี 2543 ค่าเฉลี่ยอัตราเงินเฟ้อทั่วโลกปรับลดลงเนื่อง จากเฉลี่ย 5% เหลือ 2.5% และเป็นทิศทางเดียวกันของประเทศต่างๆ ทั่วโลก ไม่ว่าเศรษฐกิจจะดีหรือไม่ 
นอกจากนี้ งานวิจัยยังพบว่า เมื่อโลกเข้าสู่กระแสโลกาภิวัตน์หลังปี 2543 ความต้องการซื้อและผลผลิตของโลกได้เปลี่ยนแปลงไปตามการเปิดเสรีทางการค้า โดยเงินเฟ้อไม่ได้มาจากราคาน้ำมันเพียงอย่างเดียว และเงินเฟ้อต่ำในช่วงนี้ก็ไม่ได้เป็นผลจากว่าภาวะเศรษฐกิจชะลอเสมอไป อย่างสหรัฐที่เงินเฟ้อจะต่ำ แต่ก็มีการเติบโตได้เต็มศักยภาพมากขึ้น เป็นต้น รวมทั้งความต้องการในประเทศมีผลต่อเงินเฟ้อลดลง แต่ปัจจัยราคาจากต่างประเทศสร้างผลกระทบต่อเงินเฟ้อมากขึ้น ทำให้การดำเนินนโยบายการเงินมีความท้าทายมากขึ้น
ทั้งนี้ หากธนาคารกลางของประเทศนั้นๆ ดำเนินนโยบายการเงินที่สร้างความมั่นใจให้กับประชาชน และคุมอัตราเงินเฟ้อคาดการณ์ไว้ได้ในระดับต่ำ ปัจจัยกระทบหรือช็อกต่างๆ เช่น การขึ้นลงอย่างรวดเร็วของราคาน้ำมัน หรือความผันผวนจากค่าเงิน จะกระทบต่อเงินเฟ้อเพียงระยะเวลาสั้น